Diari Oficial de la Generalitat Valenciana


Sumari del DOGV 2509, del 17-05-1995 (1995/834729)

ORDRE de 3 de maig de 1995, de la Conselleria d'Educació i Ciència, per la qual es convoquen proves específiques per a accedir a la condició de funcionari del cos de mestres, previstes per acord de 6 de febrer de 1995, del Govern valencià.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2509

Data del DOGV
:   17-05-1995

Secció del DOGV
:   AUTORITATS I PERSONAL

Número del document
:   1995/834729


Data del document
:   03-05-1995

Organisme emissor
:   Conselleria de Educació i Ciència

Tipus de document
:   Ordre

ORDRE de 3 de maig de 1995, de la Conselleria d'Educació i Ciència, per la qual es convoquen proves específiques per a accedir a la condició de funcionari del cos de mestres, previstes per acord de 6 de febrer de 1995, del Govern valencià.   
Per acord de 6 de febrer de 1995, del Govern valencià, es declaren de provisió per personal docent el llocs de treball de mestres d'escola infantil dependents de la Conselleria d'Educació i Ciència i s'autoritza la convocatòria de proves específiques per a l'accés a la funció pública docent del personal laboral fix a funcionari de carrera que els exerceix.  
D'acord amb el que estableix el citat acord es va negociar amb els representants sindicals del sector.  
En virtut d'això, i d'acord amb el que estableix la disposició final 1 del mencionat acord i l'article 7 del Decret 114/1993, de 26 de juliol, ambdós del Govern valencià,  
ORDENE  
I. Normes generals  
Primera  
Es convoquen proves específiques per a l'ingrés en el cos de mestres en l'especialitat d'Educació Infantil/Pre-escolar.  
Segona  
A les presents proves selectives se'ls aplicarà la Llei Orgànica 1/1990, de 3 d'octubre, d'Ordenació General del Sistema Educatiu; la Llei de Mesures per a la Reforma de la Funció Pública, modificada per la Llei 23/1988, de 28 de juliol; el Decret Legislatiu de 20 de març de 1991 del Consell de la Generalitat Valenciana; la Llei 5/1994, de 24 d'octubre, de modificació parcial i urgent de la Llei de la Funció Pública, i tot el que disposa aquesta convocatòria.  
II. Sistema de selecció  
Tercera  
El sistema de selecció constarà de les següents fases:  
1. Valoració de coneixements. Es durà a terme a través de l'exposició oral per part de l'aspirant, davant el tribunal, d'un tema triat entre dos, extrets per sorteig entre tots els que integren el temari establert en l'annex I d'aquesta convocatòria. Per a la seua preparació, el candidat disposarà d'un període de dues hores de duració en què podrà utilitzar el material que estime oportú, i, a continuació, una hora per a l'exposició i quinze minuts de debat.  
2. Valoració de mèrits. En aquesta fase es valoraran els mèrits acadèmics que acrediten els aspirants i tindran una valoració preferent els serveis prestats en l'ensenyament públic. També seran considerats com a mèrits l'expedient acadèmic dels aspirants i els cursos de formació i perfeccionament superats.  
La referida valoració es realitzarà conformement al barem que s'acompanya com a annex II d'aquesta convocatòria.  
III. Requisits generals  
Quarta  
Per a ser admesos a la realització del procediment selectiu, els aspirants hauran de complir els requisits següents:  
a) Ser espanyol, tenir la nacionalitat d'un estat membre de la Unió Europea o ser nacional d'un estat que en virtut d'un tractat internacional d'aquesta i ratificat per Espanya, siga d'aplicació la lliure circulació de treballadors en els termes del tractat constitutiu de la Unió Europea.  
b) Tenir fets els divuit anys.  
c) Estar en possessió o en condicions que li siga expedit algun dels títols de mestre, diplomat en professorat d'EGB o mestre d'Ensenyament Primari o, si escau, de conformitat amb el que disposa el número 3 de la disposició transitòria 5 de la Llei d'Ordenació General del Sistema Educatiu, haver estat exercint a l'entrada en vigor de la citada llei tasques docents com a funcionari interí del cos de professors d'EGB o haver realitzat funcions de logopeda com a personal contractat en règim laboral en centres d'EGB, d'acord amb els requisits vigents en la normativa anterior.  
d) No patir malaltia ni estar afectat per limitació física o psíquica que siga incompatible amb l'exercici de la docència.  
e) No haver estat separat mitjançant expedient disciplinari del servei de qualsevol de les administracions públiques, ni trobar-se inhabilitat per a l'exercici de funcions públiques.  
f) No ser funcionari de carrera del cos de mestres.  
g) Ser personal laboral fix o funcionari de carrera de la Generalitat Valenciana que exercisca en la data de l'acord de 6 de febrer de 1995 del Consell Valencià, algun dels llocs de treball detallats en l'annex de l'acord citat i hi haja adquirit aquesta relació d'ocupació mitjançant un procediment convocat amb anterioritat a l'entrada en vigor de la Llei de la Generalitat Valenciana 5/1994, de 24 d'octubre.  
Cinquena  
Tots els requisits enumerats anteriorment han de posseir-los el dia d'acabament del termini de presentació de sol·licituds i mantenir-los fins al moment de la presa de possessió.  
IV. Sol·licituds  
Sisena  
Els qui vulguen prendre part en aquest procés selectiu han de fer-ho constar en la instància, que serà facilitada gratuïtament a les direccions territorials d'Educació i Ciència d'Alacant, Castelló i València.  
Setena  
A la instància de sol.licitud s'acompanyarà la documentació següent:  
a) Dues fotocòpies del DNI.  
b) Tota la documentació justificativa per a la valoració dels mèrits a què es fa referència en l'annex II d'aquesta ordre. Només s'hi consideraran aquells mèrits degudament justificats per mitjà de la documentació que es determina en el citat annex, durant el termini de presentació d'instàncies.  
Vuitena. Lloc de presentació  
La presentació de sol·licituds es farà a les direccions territorials d'Educació o en la manera establerta en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, i s'adreçaran a la Direcció General de Personal. En el cas que s'opte per presentar la sol·licitud en una oficina de correus, es farà en un sobre obert per tal que el funcionari de correus la date i la segelle abans de certificar-la.  
Novena  
Els aspirants amb minusvalideses han d'indicar en la instància les possibles adaptacions de temps i mitjans per a la realització de l'exercici en el casos que aquesta adaptació siga necessària.  
Deu  
El termini de presentació serà de vint dies naturals comptats a partir de l'endemà de la publicació d'aquesta ordre en el Diari Oficial de la Generalitat Valenciana.  
Onze  
Els drets d'examen seran de 2.531 pessetes, inclosa la formació de l'expedient, i s'ingressaran en el compte corrent restringit denominat: «Generalitat Valenciana. Conselleria d'Economia i Hisenda. Compte restringit de col·laboració en la recaptació de tributs, preus públics i sancions», de les entitats de crèdit que determina l'annex I de l'Ordre de 26 de febrer de 1993, de la Conselleria d'Economia i Hisenda (DOGV de 17.03.93). Les despeses de transferència aniran a càrrec de l'interessat. En la sol·licitud ha de figurar el segell de l'entitat bancària, acreditatiu del pagament de drets; la falta del qual o l'abonament fora de termini determinarà l'exclusió de l'aspirant. En cap cas la presentació i el pagament en l'entitat bancària comportarà l'eliminació del tràmit de presentació, en termini i manera, de la sol·licitud davant l'òrgan expressat en la norma 8.  
Dotze  
Les errades materials o de fet que puguen advertir-se en les sol·licituds podran esmenar-se en qualsevol moment, d'ofici o a petició de l'interessat.  
V. Admissió d'aspirants  
Tretze. Relació d'admesos i exclosos  
Acabat el termini de presentació d'instàncies, la Direcció General de Personal dictarà una resolució en què declararà aprovada la llista provisional d'admesos i exclosos, que haurà de ser publicada en el Diari Oficial de la Generalitat Valenciana. En les llistes s'ha de fer constar els cognoms, nom, número del DNI, especialitat per la qual hi participa i, si s'escau, el motiu d'exclusió.  
Els aspirants exclosos disposaran d'un termini de deu dies comptats a partir de l'endemà de la publicació per a esmenar el defecte que n'haja motivat l'exclusió. Les reclamacions s'adreçaran a la Direcció General de Personal, d'acord amb el que disposa l'article 71 de la Llei 30/1992, de 26 de novembre, i es presentaran per qualsevulla de les maneres previstes en la base 8 d'aquesta convocatòria.  
Catorze  
Les reclamacions presentades seran acceptades o denegades per mitjà d'una resolució expressa del director general de Personal, per la qual es declararà aprovada la llista definitiva d'admesos i exclosos, que serà publicada en el Diari Oficial de la Generalitat Valenciana.  
En contra d'aquesta resolució que, d'acord amb el que preceptua l'article 109, en relació amb la disposició addicional 9 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, posa fi a la via administrativa podrà interposar-se un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors a partir de la seua publicació, prèvia comunicació a l'òrgan que dictà l'acte impugnat, d'acord amb el que disposa l'article 110.3 de la citada Llei 30/1992, de 26 de novembre.  
VI. òrgans de selecció  
Quinze  
El tribunal que es detalla a continuació farà la selecció dels participants en aquest procediment:  
Tribunal titular  
President: José J. Martí Ferrándiz  
Vocals:  
- Alicia Benavent Chaqués  
- Mª. Socorro Merce Ferreres  
- Rosa Raga Pons  
- Concepción Fenollar Marín  
Tribunal suplent  
President: Higinio López Jornet  
Vocals:  
- Fernando Ferrús Camilleri  
- Gemma Crespo Araix  
- M.ª Pilar Tallada Bunuel  
- Asunción Chisvert Estarelles  
Setze  
Els membres del tribunal han d'abstenir-se d'intervenir-hi i notificar-ho a la Direcció General de Personal, quan hi concórreguen circumstàncies de les previstes en l'article 28 de la Llei 30/1992, o si hagueren realitzat tasques de preparació d'aspirants a proves selectives d'accés a cossos o escales del grup B en els cinc anys anteriors a la publicació d'aquesta convocatòria.  
Els presidents sol·licitaran als membres del tribunal la declaració expressa de no trobar-se sotmesos en les circumstàncies previstes en el paràgraf anterior.  
Els aspirants podran recusar els membres del tribunal quan hi concórreguen les circumstàncies previstes en aquesta base.  
El termini per a manifestar l'abstenció serà de deu dies naturals comptats a partir de la publicació en el Diari Oficial de la Generalitat Valenciana de la llista provisional d'admesos i exclosos.  
Disset   
1. Prèvia convocatòria del president, per a la vàlida constitució de l'òrgan, a l'efecte de la realització de sessions, deliberacions i presa d'acords, es constituirà el tribunal amb assistència del president i el secretari o, si s'escau, dels qui els substituïsquen, i la meitat, almenys, dels seus membres.  
La suplència del president del tribunal s'autoritzarà per la Direcció General de Personal; la dels vocals, pel president que hi haja d'actuar, tenint en compte que haurà de recaure en el vocal suplent respectiu o, si hi manca, en qui el seguisca d'acord amb l'ordre en què figuren en la disposició que els haja nomenat.  
2. Correspon al tribunal:  
- La valoració dels coneixements sobre els continguts curriculars que hauran d'impartir els candidats i el domini dels recursos didàctics i pedagògics a què fa referència l'apartat 1 de la base 3 de la present convocatòria.  
- L'agregació de les puntuacions corresponents a les diferents fases del procediment selectiu, ordenació dels aspirants i declaració dels qui l'hagen superat.  
- Elaboració de les llistes d'aspirants seleccionats i de la tramesa d'aquests a la Direcció General de Personal.  
3. El procediment d'actuació dels òrgans de selecció s'ajustarà en tot moment al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
   
4. A l'efecte de comunicació i d'altres incidències, el tribunal tindrà la seu en la Conselleria d'Educació i Ciència, Direcció General de Personal, avinguda de Campanar, núm. 32, 46622 València.  
5. El tribunal tindrà la categoria segona de les recollides en l'article 19 de l'Ordre de 17 de febrer de 1986, de la Conselleria d'Economia i Hisenda (DOGV 10.03.86), sobre indemnitzacions per raó de servei.  
VII. Desenvolupament del procediment selectiu  
Divuit. Començament de les proves  
Els aspirant seran convocats mitjançant la publicació en el Diari Oficial de la Generalitat Valenciana, en una única crida a l'acte de presentació davant el tribunal i seran exclosos de les proves selectives els qui no hi compareguen, llevat dels casos de força major degudament justificats i considerats pel tribunal.  
Una vegada iniciades les actuacions davant el tribunal no serà obligatòria la publicació de les successives crides en el Diari Oficial de la Generalitat Valenciana. El tribunal haurà de fer públic aquest anuncis al local on s'estiguen realitzant les proves amb quaranta-vuit hores, almenys, d'antelació a l'inici d'aquestes.  
Dinou. Desenvolupament  
L'ordre d'actuació dels opositors s'iniciarà alfabèticament pel primer de la lletra «N», de conformitat amb el que estableix la Resolució d'11 de maig de 1994, de la Direcció General de la Funció Pública.  
Si no hi haguera aspirants el primer cognom del qual comence amb la lletra «N», s'iniciarà l'ordre d'actuació per la lletra o lletres següents en ordre alfabètic.  
En qualsevol moment el tribunal podrà requerir als participants l'acreditació de la seua personalitat.  
Així mateix, si el tribunal té coneixement que qualsevol dels aspirants no posseeix algun dels requisits exigits per la present convocatòria, prèvia audiència de l'interessat, haurà de proposar la seua exclusió al director general de Personal, i haurà de comunicar-li les inexactituds o falsedats formulades per l'aspirant en la sol·licitud d'admissió a les proves selectives, als efectes procedents.  
Contra l'exclusió de l'aspirant, que, d'acord amb el que preceptua l'article 109, en relació amb la disposició addicional de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, posa fi a la via administrativa, podrà interposar-se un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors a partir de la seua publicació, prèvia comunicació a l'òrgan que va dictar l'acte impugnat, d'acord amb l'article 110.3 de la citada Llei 30/1992, de 26 de novembre.  
VIII. Qualificació  
Vint. Valoració de coneixements  
El tribunal valorarà aquesta fase del procés selectiu entre 0 i 10 punts.  
La puntuació de cada aspirant en aquesta fase serà la mitjana aritmètica de les qualificacions de tots els membres presents en el tribunal. Si entre les puntuacions atorgades pels membres del tribunal hi ha una diferència de tres o més enters seran automàticament excloses les qualificacions màxima i mínima, i es resoldrà la puntuació mitjana entre les qualificacions restants.  
Vint-i-u. Valoració de mèrits  
L'assignació de la puntuació que corresponga als aspirants, segons el barem de l'annex II d'aquesta convocatòria, serà realitzada per una comissió designada pel director general de Personal.  
La puntuació obtinguda per aquesta valoració de mèrits es farà pública als taulers d'anuncis de les direccions territorials d'Educació, i els interessats hi podran presentar un escrit de reclamació adreçat a la Direcció General de Personal en el termini de deu dies comptadors a partir de l'endemà de l'exposició d'aquestes.  
Transcorregut aquest termini i fetes les rectificacions que s'hi produïsquen com a conseqüència de les reclamacions, la Direcció General de Personal farà pública la llista definitiva de valoració de mèrits als mateixos llocs indicats anteriorment.  
IX. Superació del procés selectiu  
Vint-i-dos  
Superaran aquest procediment i, per tant, es declararà que han aprovat el procés selectiu aquells aspirants que obtinguen un mínim de cinc punts, i s'hi afegirà la corresponent als apartats 2 i 3 del barem de l'annex II d'aquesta convocatòria. La puntuació final estarà determinada per la suma de les puntuacions obtingudes en la valoració de mèrits i en la valoració total de coneixements, i d'aquesta manera s'ordenaran els aspirants seleccionats.  
Si en confeccionar aquesta llista hi havia empats, aquests es resoldran atenent successivament els criteris següents:  
a) Major puntuació en la valoració dels coneixements.  
b) Major puntuació en la valoració de l'apartat I de l'annex II de la present convocatòria.  
c) Major puntuació en la valoració de l'apartat 2 de l'annex II.  
d) Major puntuació en l'apartat 3 de l'annex II.  
e) Major puntuació en els subapartats dels apartats 1, 2 i 3 de l'annex II i pel mateix ordre en què apareguen allistats.  
Un vegada confeccionada la llista, el tribunal l'elevarà a la Direcció General de Personal amb la resta de la documentació corresponent al desenvolupament del procediment selectiu.  
La Direcció General de Personal publicarà en el DOGV una resolució amb la llista dels aspirants que superen el procés selectiu.  
Vint-i-tres  
Els aspirants que no superen el procés selectiu i els qui tot i complir el requisit establert en l'apartat g) de la norma 4, no es presenten al procés selectiu, conservaran la mateixa naturalesa jurídica de la seua relació d'ocupació, inherent a la condició laboral o funcionarial que posseïsquen, sense cap modificació, i romandran en situació de personal a extingir en el lloc que estiguen exercint a l'entrada en vigor de l'acord del Consell Valencià de 6 de febrer de 1995.  
X. Presentació de documents  
Vint-i-quatre  
En el termini de vint dies naturals comptadors des de l'endemà de la publicació en el Diari Oficial de la Generalitat Valenciana en què apareguen les llistes d'aspirants que hagen superat el procés selectiu, hauran de presentar els documents següents:  
a) Fotocòpia compulsada del títol exigit per a l'ingrés en el cos o certificat acadèmic que acredite haver realitzat tots els estudis necessaris per a l'obtenció del títol.  
 b) Declaració jurada o promesa de no haver estat separat mitjançant un expedient disciplinari del servei de cap administració pública, ni trobar-se inhabilitat per a l'exercici de funcions públiques, d'acord amb el model que hi ha com a annex IV d'aquesta convocatòria.  
c) Certificat acreditatiu de la situació administrativa expedit pel Registre de Personal de la Conselleria d'Administració Pública.  
Els qui dins del termini fixat, llevat dels casos de força major, no presenten la documentació o de l'examen d'aquesta es deduïra que manca algun dels requisits indicats en la base III no podran ser nomenats funcionaris de carrera i quedaran anul·lades les seues actuacions, sense perjudici de la responsabilitat en què hagueren pogut incórrer per falsedat en la sol·licitud inicial.  
XI. Nomenament de funcionaris de carrera  
Vint-i-cinc  
Conclòs el procés selectiu, la Direcció General de Personal declararà aprovat l'expedient i el trametrà al Ministeri d'Educació i Ciència que, mitjançant una ordre publicada en el BOE, nomenarà funcionaris de carrera els aspirants que l'hagen superat, i quedaran amb caràcter definitiu en el lloc de treball de personal funcionari en què el seu lloc de treball s'haja reconvertit, amb l'obligació de romandre-hi durant un termini de dos anys, conformement amb el que disposa l'article 20.1.f) de la Llei de Mesures per a la Reforma de la Funció Pública i l'apartat 6 de la disposició addicional 5 de la citada llei.  
Base final  
Vint-i-sis  
Aquesta convocatòria i tots els actes administratius que se'n deriven, i també les actuacions del tribunal, podran ser impugnats en el casos i en la manera establerts en la Llei de Règim Jurídic de les Administracions Públiques i del Procediment Administratiu Comú. L'administració podrà, si s'escau, revisar les resolucions del tribunal d'acord amb el que preveu l'esmentada llei.  
València, 3 de maig de 1995  
El conseller d'Educació i Ciència,  
JOAN ROMERO GONZáLEZ  
ANNEX I  
Educació Pre-escolar/Infantil. Ordre 29 d'abril de 1991 (DOGV 02.05.991)  
1. L'educació en la primera infància: com educar el xiquet de 0 a 6 anys; característiques principals. L'educació infantil com a dret del xiquet i com a resposta a les seues necessitats. Objectius educatius d'aquesta etapa de vida. Importància de l'educació infantil en la societat actual. Paper de la família.  
2. Funció educativa, sanitària i social de l'educació infantil. Característiques i anàlisi avaluadora de les diferents institucions. L'ensenyament pre-escolar en el marc de l'educació infantil i del sistema educatiu actual. Experiències d'educació infantil que es realitzen en altres països.  
3. L'escola infantil com a projecte alternatiu a les guarderies i als centres de pre-escolar: antecedents i situació actual. Possibles models educatius de l'escola infantil, la seua inserció en el medi. Organització interna del centre: activitats dels xiquets i dels mestres; distribució dels espais. Relacions amb els pares.  
4. Coneixement del xiquet de 0 a 6 anys. Desenrotllament biològic, psicològic i social. Principals factors i mecanismes que intervenen en el seu desenrotllament i maduració. Interacció herència-família-medi. Particularitats en l'evolució del xiquet: etapes o moments més significatius. Necessitats bàsiques del xiquet de 0 a 6 anys: físiques, afectives, d'activitat i de relació.  
5. Educació per a la salut: mitjans de prevenció i activitats fonamentals referides a l'alimentació, descans, higiene i activitat física. L'educació d'hàbits en les distintes edats. Malalties i símptomes. La fatiga del xiquet i causes que la produeixen. Necessitats i ritmes dels somnis: criteris educatius. El mestre com a agent de salut.  
6. Alimentació, nutrició i dietètica. Alimentació equilibrada: planificació de menús per a pre-escolar. Errors alimentaris en la infància. Conflictes més freqüents del xiquet a l'hora de menjar. Activitats educatives del mestre.  
7. Principis metodològics en l'educació infantil: característiques bàsiques. Aportacions científiques de l'escola nova i corrents actuals, la seua aplicació a pre-escolar. L'activitat del xiquet com a mitjà de formació: recursos i experiències pràctiques. Una metodologia basada en l'observació i experimentació: principis didàctics. Treball globalitzador en el parvulari i el seu valor educatiu.  
8. El joc en el desenrotllament general del xiquet: formació i evolució. Diversos tipus de jocs: importància del joc simbòlic. El joc en el parvulari: jocs individuals i en grup. El joc com a activitat espontània del xiquet. El joc com a mitjà d'educació i recurs didàctic en l'educació infantil. Matèries i recursos que afavoreixen el joc en l'aula i en el pati: classificació i criteris d'utilització. Paper estimulador del mestre.  
9. Desenrotllament de la personalitat del xiquet. Procés cap a l'adquisició de l'autonomia personal: individualització i socialització. Principals conflictes emocionals. Importància de la formació d'hàbits personals i socials. Objectius específics orientats a l'adquisició dels diferents hàbits. Aspectes metodològics que cal tenir en compte. Paper del mestre.  
10. Coneixement del xiquet a partir del joc i la seua activitat a l'aula: l'observació. Actituds i comportaments més significatius que s'han d'observar de cada xiquet i del grup-classe: observacions individuals i col·lectives. Seguiment i avaluació contínua dels xiquets. Tècniques i mitjans per a realitzar l'observació i obtenció de dades. Informació aportada per la família: entrevistes, qüestionaris. Informe als pares.  
11. El xiquet descobreix el propi cos: exploració, sensacions, vivències. El cos com a objecte. Educació sexual: actituds bàsiques i criteris. El control d'esfínters: maduració i criteris educatius. El xiquet descobreix i s'identifica amb el propi sexe. Plantejament de la coeducació. Desenrotllament i educació dels sentits: activitats d'estimulació. Adquisició i aprenentatge a través dels sentits. Proposta d'activitats en les distintes edats.  
12. El desenrotllament psicomotor del xiquet: l'esquema corporal, lateralitat, coordinació de moviments, les nocions espàcio-temporals, els desplaçaments. Comunicació corporal i possibilitats expressives del cos: creativitat. Objectius a aconseguir amb el xiquet de 3, 4 i 5 anys. Criteris metodològics. Jocs i activitats.  
13. El xiquet descobreix els altres: necessitat de comunicació. Encontre amb els xiquets: procés de descobriment, de vinculació i d'acceptació. La vida en el grup-classe: valors i dificultats. Principals conflictes de la vida en grup. Actituds bàsiques que cal educar: respecte i acceptació de l'altre. D'altres objectius educatius i hàbits per a la convivència. Acceptació de responsabilitats en el grup. Paper orientador del mestre. Relacions del xiquet amb els adults.  
14. El xiquet descobreix el seu entorn: les coses, la classe, el món que l'envolta. Observació, exploració i experimentació. Metodologia i recursos didàctics. Activitats a partir de la realitat. Arreplega de materials, classificació i anàlisi per part dels xiquets. Construcció de conceptes, fonamentals del món natural, físic i social. Situació d'aquestes realitats en l'espai exterior i en el temps. Proposta concreta d'objectius, i activitats per a xiquets de 3, 4 i 5 anys. Organització pràctica de l'aula.  
15. Desenrotllament de llenguatge en el xiquet de 0 a 6 anys; condicions bàsiques per al seu desenrotllament i maduració. Motivacions per a la comunicació. Diverses formes d'expressió i comunicació en el xiquet. Com ajudar el xiquet a parlar. Principals dificultats en la comunicació i llenguatge dels xiquets. Codis no verbals. L'expressió simbòlica del xiquet.  
16. Didàctica de la llengua en el parvulari. Bases socials del llenguatge: el llenguatge propi del medi. Bases fonològiques de l'aprenentatge de la llengua. Les estructures lingüístiques i el vocabulari bàsic infantil. Objectius fonamentals i activitats que s'han de realitzar amb els xiquets. El vocabulari mínim com a recurs didàctics. Tècniques i recursos per a la comprensió i l'expressió oral: narracions, descripcions, diàlegs, dramatitzacions, rimes i cadències.  
17. La literatura infantil en pre-escolar. La narració de contes a la classe: desenrotllament pràctic. Criteris per a seleccionar contes per a xiquets de 3 a 5 anys. Activitats que cal desenrotllar a partir del conte. Creativitat, fabulació i escenificació. Selecció d'endevinalles, poemes i d'altres jocs orals. La seua utilització a la classe. El llibre d'imatges: activitats a realitzar a la classe. Criteris per a seleccionar llibres d'imatges. El mestre i la literatura infantil. Funció de la biblioteca a l'aula.  
18. Coneixements del món sonor: so, silenci. Descobriment pràctic de les qualitats del so. El ritme. Audició de cançons i música enregistrada. La cançó com a eix d'articulació de l'activitat musical. Com i quan s'ha de cantar a classe. Selecció de cançons: criteris educatius. Danses senzilles. Folklore popular de la regió i la seua aplicació al parvulari. Recuperació de tradicions: vivència musical i participació dels xiquets.  
19. El xiquet s'expressa a través del color i del grafisme: etapes d'evolució de l'expressió plàstica. Motivació i estimulació de la lliure expressió del xiquet. Elements plàstics: el color, la línia, el volum i les formes en la formació global del xiquet. Activitats de dibuix i pintura; la seua metodologia. D'altres activitats d'expressió: modelat, retallat, enganxat, picat, composicions. Objectius i metodologia. Elecció de materials. Organització pràctica de la classe.  
20. Desenrotllament del pensament en el xiquet. Paper de les percepcions. Formulació de capacitats i conceptes bàsics relacionats amb la mesura, el pes, l'ordre, el volum, la relació i el moviment. Incidència i recursos materials d'aquests descobriments en totes les activitats. Exploració de l'espai; jocs i activitats amb el propi cos, amb objectes, al paper; recursos materials. Adquisició de les primeres nocions de quantitat; jocs, activitats i recursos materials.  
21. Valor i força de la imatge en l'educació dels xiquets menuts. El xiquet i el cinema; com ensenyar a veure cinema. Criteris per a la selecció de pel·lícules infantils. El xiquet i la televisió; la seua influència. Criteris per a orientar els xiquets i les famílies sobre l'ús i la interpretació d'aquesta. Activitats i recursos didàctics. Elaboració d'imatges, fotografies, diapositives d'escenes de la vida a l'aula: valor projectiu. D'altres recursos: pòsters, cartells, murals, còmics.  
22. Projecte educatiu per als nivells de pre-escolar. Criteris per a la seua elaboració. Condicions pedagògiques, materials i organitzatives. Objectius globals i línies de programació. Criteris metodològics, organització de les activitats educatives; diverses experiències: tallers, activitats per racons, per centres d'interés, per capacitats, per objectes. L'avaluació en pre-escolar. Anàlisi dels objectius educatius, de la metodologia i dels resultats obtinguts pel grup-classe. Valoració de la progressiva maduració global dels xiquets.  
23. Bases psicopedagògiques dels aprenentatges: aspectes motors, perceptius, de representació mental, motivació, afectivitat. Habilitats i destreses necessàries. Bases per a l'aprenentatge de la lecto-escriptura i relacions entre aquestes: motivadores, de comprensió, d'expressió i mecàniques. Estructuració de la pràctica educativa. Acceptació dels ritmes i diferències individuals. Pas del Pre-escolar a l'EGB.: dificultats més importats i orientació per a superar-les. Coordinació de Pre-escolar amb el cicle inicial.  
ANNEX II  
1. Experiència docent prèvia  
1.1 Per curs complet com a contractat laboral fix o funcionari de carrera de la Conselleria d'Educació i Ciència en els llocs que figuren en l'annex de l'acord de 6 de febrer del Consell Valencià: 1,500 punts.  
1.2 Per cada mes fracció d'any inferior al curs complet en places que s'indiquen en l'apartat anterior: 0,125 punts.  
1.3 Per cada curs acadèmic complet en l'ensenyament públic en altres places diferents de les incloses en els apartats anteriors amb nomenament com a funcionari o contracte com a personal laboral: 0,750 punts.  
1.4 Per cada curs complet en l'ensenyament privat en llocs anàlegs als que s'indiquen en el subapartat 1.1: 0,250 punts.  
Per aquest subapartat 1.4 la puntuació no podrà ser superior a 1,000 punt.  
Per aquest subapartat, en cap cas es podrà obtenir més de 6,000 punts.  
A l'efecte dels subapartats 1.1, 1.3 i 1.4 es consideraran com a curs complet sis mesos, almenys, de serveis efectius computats a 30 de juny. Els serveis pel subapartat 1.2 només es computaran fins al 30 de juny de cada curs. No podran acumular-se les puntuacions quan els serveis s'hagen prestat simultàniament en més d'un centre docent.  
Documents justificatius: Fotocòpia compulsada o confrontada del document justificatiu del nomenament amb l'expressió de la duració real d'aquest, o certificat dels serveis prestats expedit per l'òrgan competent. Per al cas dels serveis de l'apartat 1.4, fotocòpia compulsada o confrontada del contracte amb expressió de la duració real d'aquest.  
2. Expedient acadèmic  
Es valorarà exclusivament l'expedient acadèmic corresponent al títol exigit amb caràcter general i al·legat per a l'ingrés en el cos de mestres de la manera que s'indica a continuació:  
2.1 Fins a 6,00 punts: 1,50 punts.  
2.2 Des de 6,01 punts fins a 7,50 punts: 1,75 punts.  
2.3 Des de 7,51 punts fins a 10 punts: 2,00 punts.  
Per a l'obtenció de la nota mitjana en els casos que no hi figure l'expressió numèrica concreta, s'aplicaran les equivalències següents:  
Aprovat: 5,00 punts.  
Notable: 7,00 punts.  
Excel·lent: 9,00 punts.  
Matrícula d'honor: 10,00 punts.  
Les qualificacions que continguen l'expressió literal «Bé» es consideraran equivalents a 6,00 punts.  
Documents justificatius: Certificat acadèmic personal amb indicació de les qualificacions obtingudes i acompanyada del dipòsit del títol o fotocòpia compulsada del títol requerit per a l'ingrés en el cos.  
3. Altres mèrits (fins a un màxim d'1,00 punt)  
3.1 Per cada títol distint del requerit i al·legat per a l'ingrés en el cos de mestres i de nivell superior a aquests: 0,200 punts.  
3.2 Per cada títol del mateix nivell del requerit i al·legat per a l'ingrés en el cos de mestres: 0,100 punts.  
3.3 Pel grau de doctor: 0,300 punts.  
Per aquests subapartats en cap cas podrà obtenir-se més de 4,000 punts.  
Documents justificatius: Fotocòpia compulsada del títol o resguard del pagament dels drets d'expedició.  
3.4 Per haver accedit al lloc de treball mitjançant concurs públic de mèrits o superior de proves selectives: 0,400 punts.  
3.5 Per cada curs de formació o perfeccionament superat, convocat per les administracions educatives o universitats relacionat amb l'especialitat a què s'opta o amb l'organització escolar, les noves tecnologies aplicades a l'educació, la didàctica, la psicopedagogia i la sociologia de l'educació.  
Més de trenta hores (\*): 0,200 punts.  
Més de cent hores: 0,400 punts.  
(\*) A aquest efecte seran acumulables els cursos no inferiors a 20 hores que hagen estat realitzats als centres de professors i relacionats amb la mateixa matèria.  
Per aquest subapartat 3.5, la puntuació no podrà ser superior a 0,600 punts.  
Documents justificatius: Certificat o fotocòpia compulsada o confrontada d'haver-los cursats, en què conste de manera expressa la durada de les hores del curs.